ทากาโนริ ฮาตาเกยามะ

ทากาโนริ ฮาตาเกยามะ อดีตนักมวยสากลชาวญี่ปุ่น เป็นที่รู้จักการชกชิงแชมป์ประเทศญี่ปุ่นซูเปอร์เฟเธอร์เวท โดยชนะทีเคโอยก 9 โคจิ อาริซาวะ นักมวยชาวญี่ปุ่นด้วยกันเองในปี พ.ศ. 2541 ซึ่งการชกดำเนินไปอย่างสนุก
== ประวัติ ==
ทากาโนริ ฮาตาเกยามะได้แชมป์โลกของ สมาคมมวยโลก (WBA) รุ่นซูเปอร์เฟเธอร์เวท มาจากการเอาชนะคะแนน ชเว ยง-ซู นักมวยชาวเกาหลีใต้เมื่อเดือนกันยายน ปี พ.ศ. 2541 จากนั้นได้ป้องกันตำแหน่งไว้ได้ครั้งเดียว โดยการเสมอกับ ซาอุล ดูรัน ผู้ท้าชิงชาวเม็กซิกันไปแบบค้านสายตา โดยฝ่ายผู้ท้าชิงถึงกับบอกว่าเป็นการตัดสินที่ไม่ยุติธรรม ฮาตาเกยามะเสียแชมป์โลกในการป้องกันไฟท์บังคับกับ ลักวา ซิม นักมวยรองแชมป์โลก WBA อันดับ 1 รุ่นซูเปอร์เฟเธอร์เวท ชาวมองโกเลีย โดยเป็นฝ่ายแพ้ทีเคโอไปในยกที่ 5 ในเดือนมิถุนายน ปี พ.ศ. 2542 หลังจากนั้นก็ได้ประกาศแขวนนวมไปด้วยอายุเพียง 23 ปี เท่านั้น แต่ในปีถัดมา ก็กลับมาชกมวยอีกครั้ง โดยข้ามรุ่นไปชกในรุ่นไลท์เวท และสามารถคว้าแชมป์โลกรุ่นเดียวกันนี้ของสมาคมมวยโลก (WBA) มาได้สำเร็จ ในการกลับมาชกอีกครั้งเพียงครั้งแรก โดยชนะทีเคโอยก 8 ฮิลเบร์โต เซร์ราโน นักมวยเจ้าของแชมป์ชาวเวเนซุเอลา และป้องกันตำแหน่งได้อีก 2 ครั้งกับ ฮิโรยูกิ ซากาโมโตะ นักมวยชาวญี่ปุ่น เป็นฝ่ายชนะทีเคโอยก 10 และเสมอกับ ริก โยชิมูระ นักมวยชาวอเมริกันที่โอนสัญชาติมาเป็นญี่ปุ่น ในการชกระหว่างฮาตาเกยามะกับโยชิมูระ หนึ่งในกรรมการให้คะแนนที่มาร่วมตัดสินเป็นอดีตนักมวยแชมป์โลกชื่อดังชาวนิการากัว คือ อาเลกซิส อาร์เกวโย เป็นการทำหน้าที่กรรมการให้คะแนนมวยสากลครั้งแรกในทวีปเอเชียและครั้งสุดท้ายในอาชีพของอาร์เกวโย
ฮาตาเกยามะเสียตำแหน่งในไฟท์บังคับให้แก่ ฌูว์ลีแย็ง ลอร์ซี นักมวยอดีตแชมป์โลกรุ่นไลท์เวท WBA ชาวฝรั่งเศส เช่นเดียวกับฮาตาเกยามะ และเป็นรองแชมป์โลก WBA อันดับ 1 ในรุ่นไลท์เวท ด้วยการแพ้คะแนนไปในเดือนกรกฎาคม ปี พ.ศ. 2544 และฮาตาเกยามะก็ได้แขวนนวมไปอีกครั้งเป็นการถาวร
ทากาโนริ ฮาตาเกยามะนับเป็นนักมวยที่ได้รับความนิยมมากคนหนึ่งของแฟนมวยชาวญี่ปุ่น เนื่องจากมีลีลาการชกที่สนุก เร้าใจ กล้าเดินกล้าแลกตลอด รวมทั้งยังเป็นนักมวยที่มีสีสันอย่างมากด้วย เนื่องจากมักขึ้นเวทีด้วยเสื้อคลุมและกางเกงที่มีสีสันและลวดลายฉูดฉาดเสมอ
== เกียรติประวัติ ==
แชมป์ OPBF รุ่นจูเนียร์ไลท์เวท
* ชิง , 18 มีนาคม 2539 ชนะทีเคโอ ชเว จุง - ชิล  ยก 2 ที่ โครากูเอ็งฮอล โตเกียว ประเทศญี่ปุ่น
* ป้องกันครั้งที่ 1 , 19 มิถุนายน 2539 ชนะคะแนน รูดี คาบิเลส  ที่ โยโกฮามะ จังหวัดคานางาวะ ประเทศญี่ปุ่น
* ป้องกันครั้งที่ 2 , 21 กันยายน 2539 ชนะทีเคโอ โอกี อบิ บาคริน  ยก 9 ที่ คาวาซากิ จังหวัดคานางาวะ ประเทศญี่ปุ่น
* ป้องกันครั้งที่ 3 , 17 กุมภาพันธ์ 2540 ชนะทีเคโอ ยุน ดง-ชุน  ยก 4 ที่ โครากูเอ็งฮอล โตเกียว ประเทศญี่ปุ่น
แชมป์ประเทศญี่ปุ่นรุ่นซูเปอร์เฟเธอร์เวท
* ชิง , 29 มีนาคม 2541 ชนะทีเคโอ โคจิ อาริซาวะ  ยก 9 ที่ สนามกีฬาแห่งชาติเรียวโงกุ โตเกียว ประเทศญี่ปุ่น
แชมป์โลกสมาคมมวยโลก (WBA) รุ่นซูเปอร์เฟเธอร์เวท
* ชิง , 5 กันยายน 2541 ชนะคะแนน ชเว ยง-ซู  ที่ สนามกีฬาแห่งชาติเรียวโงกุ โตเกียว ประเทศญี่ปุ่น
* ป้องกันครั้งที่ 1 , 13 กุมภาพันธ์ 2542 เสมอ ซาอุล ดูรัน  ที่ อาริอาเกะคอลิเซียม โตเกียว ประเทศญี่ปุ่น
* เสียแชมป์ , 27 มิถุนายน 2542 แพ้ทีเคโอ ลักวา ซิม  ยก 5 ที่ อาริอาเกะคอลิเซียม โตเกียว ประเทศญี่ปุ่น
แชมป์โลกสมาคมมวยโลก (WBA) รุ่นไลท์เวท
* ชิง , 11 มิถุนายน 2543 ชนะทีเคโอ ฮิลเบร์โต เซร์ราโน  ยก 8 ที่ อาริอาเกะคอลิเซียม โตเกียว ประเทศญี่ปุ่น
* ป้องกันครั้งที่ 1 , 11 ตุลาคม 2543 ชนะทีเคโอ ฮิโรยูกิ ซากาโมโตะ  ยก 10 ที่ โยโกฮามะอารีนา โยโกฮามะ จังหวัดคานางาวะ ประเทศญี่ปุ่น
* ป้องกันครั้งที่ 2 , 17 กุมภาพันธ์ 2544 เสมอ ริก โยชิมูระ  ที่ สนามกีฬาแห่งชาติเรียวโงกุ โตเกียว ประเทศญี่ปุ่น
* เสียแชมป์ , 1  กรกฎาคม 2544 แพ้คะแนน ฌูว์ลีแย็ง ลอร์ซี  ที่ ไซตามะซูเปอร์อารีนา ไซตามะ จังหวัดไซตามะ ประเทศญี่ปุ่น
เคยชิงแชมป์ต่อไปนี้แต่ไม่สำเร็จ
* ชิงแชมป์โลกสมาคมมวยโลก (WBA) รุ่นจูเนียร์ไลท์เวท , 5 ตุลาคม 2540 เสมอ ชเว ยง-ซู  ที่ สนามกีฬาแห่งชาติเรียวโงกุ โตเกียว ประเทศญี่ปุ่น
== แหล่งข้อมูลอื่น ==
วิดีโอการชกของทากาโนริ ฮาตาเกยามะ
== อ้างอิง ==
สถิติการชก
นักมวยสากลชาวญี่ปุ่น
แชมป์โลก WBA
แชมป์ OPBF
แชมป์มวยสากลประเทศญี่ปุ่น
บุคคลจากอาโอโมริ